Láilá Susanne Vars

Laila Susanne Vars (født 19. august 1976 fra Láhpoluoppal i Kautokeino kommune) er jurist som har spesialisert seg på folkerett, menneskerettigheter og urfolks rettigheter. Hun er tidligere sametingsrepresentant og visepresident på Sametinget. Hun er tidligere fagdirektør ved Norges institusjon for menneskerettigheter (NIM), direktør ved Gáldu - Kompetansesenter for urfolks rettigheter og medlem av FNs Menneskerettighetsråds ekspertgruppe for urfolks rettigheter (EMRIP). Hun har vært rektor og styreleder ved Samisk høgskole i perioden 2019-2023. 
Hun var med på å stifte partiet Árja i 2008 og var partileder fra 2008 til 2010. Vars var visepresident i Sametinget 2009–2013. 
Hun er utdannet cand.jur (2001), har doktorgrad i rettsvitenskap fra Universitetet i Tromsø (2010). Hun har jobbet som juridisk rådgiver for Sametinget, og hun var sentral i arbeidet med Finnmarksloven og deltok også i forhandlingene om FNs Urfolkserklæring på vegne av Sametinget i Norge. Hun har hatt en rekke tillitsverv ved Universitetet i Tromsø. Hun begynte som universitetsstipendiat ved Juridisk Fakultet ved UiT Norges Arktiske Universitet i 2004. Hun har publisert flere vitenskapelige artikler om samiske rettighetsforhold og urfolks rettigheter. 28. januar 2010 ble hun historisk da hun som første samiske kvinne disputerte for den juridiske doktorgrad med tema «The sámi people's right to self-determination».

Ved Sametingsvalget 2009 var hun partiets førstekandidat i valgkrets 2 (Ávjovárri valgkrets), og ble stemt inn på Sametinget for perioden 2009-13, da hun tok førstemandatet i valgkretsen sin foran de to tidligere Sametingspresidentene Egil Olli (Ap) og Aili Keskitalo (NSR). Vars ble gjenvalgt for sametingsperioden 2013–2017, og var parlamentarisk leder for Árjas sametingsgruppe, medlem av plan- og finanskomiteen samt medlem av Samisk Parlamentarisk Råd 2013- 1. januar 2017. Vars søkte og fikk innvilget fritak fra sitt verv som sametingsrepresentant fra og med 1. januar 2017 da hun tiltrådte stillingen som fagdirektør ved Norges Nasjonale Institusjon for Menneskerettigheter.

Vars brukes ofte som kommentator i ulike medier i samerettslige spørsmål og har hatt og har en rekke tillitsverv nasjonalt og internasjonalt. Hun ble i 2013 oppnevnt som medlem av den norske regjeringens Tater/romaniutvalg ledet av ambassadør Knut Vollebæk (2013–2015) og hun ble samme år oppnevnt som medlem av den nasjonale UNESCO- kommisjonen i Norge (2013–2016). Hun har vært nestleder for styret ved Juridisk Fakultet ved Universitetet i Tromsø - Norges Arktiske Universitet 2013–2017. Hun har vært styremedlem i det internasjonale styret for International Work Group of Indigenous Affairs (IWGIA) med base i København, Danmark i perioden 2017-2020. Hun ble 24. mars 2017 valgt av FNs Menneskerettighetsråd som arktiske urfolks ekspertmedlem i Menneskerettighetsrådets rådgivende organ, Expert Mechanism on the Rights of Indigenous Peoples (Ekspertmekanismen for urfolks rettigheter (EMRIP)) og har vært medlem av ekspertgruppen 2017-2023. Hun var leder for EMRIP 2020-2021.

Vars er medlem av hovedstyret for Redd Barna i Norge og sitter i styret for Norsk utenrikspolitisk institutt. Hun ble i 2022 oppnevnt som medlem av Sanningskommissionen för det samiska folket, den svenske regjeringsoppnevnte kommisjonen som skal kartlegge og granske den politikken som er ført mot det samiske folket, og relevante aktørers rolle ved gjennomføringen av politikken. Kommisjonen skal komme med forslag til tiltak for å fremme forsoning og oppreisning og et livskraftig samisk samfunn.

Referanser

Eksterne lenker 
 Profil på Sametinget

Árja-politikere
Norske sametingspolitikere
Samiske politikere
Samisk politikk
Personer fra Kautokeino kommune